b'\n_START_ARTICLE_\nNicolai Bryhnisveen\n_START_SECTION_\nSeuraura\n_START_PARAGRAPH_\nBryhnisveen on V\xc3\xa5lerenga IF:n kasvatti. H\xc3\xa4n pelasi juniorina sittemmin my\xc3\xb6s Furuset IF:ss\xc3\xa4, josta Bryhnisveen palasi taas 16-vuotiaana V\xc3\xa5lerengaan kaudeksi 2008\xe2\x80\x932009. Samalla kaudella h\xc3\xa4n debytoi miesten peleiss\xc3\xa4 debytoituaan seuran kakkosjoukkueessa Norjan I-divisioonassa. Kaudella 2009\xe2\x80\x932010 Bryhnisveen debytoi my\xc3\xb6s Norjan p\xc3\xa4\xc3\xa4sarja GET-ligaenissa, jossa h\xc3\xa4n pelasi 15 runkosarjaottelua tehden yhden sy\xc3\xb6tt\xc3\xb6pisteen. Bryhnisveen vahvisti kauden aikana my\xc3\xb6s V\xc3\xa5lerengan U19-junioreita, joissa h\xc3\xa4n voitti kauden p\xc3\xa4\xc3\xa4tteeksi kultaa._NEWLINE_Kaudeksi 2010\xe2\x80\x932011 Bryhnisveen siirtyi L\xc3\xb8renskog IK:hon, jossa h\xc3\xa4n pelasi ensimm\xc3\xa4isen kokonaisen GET-ligaen -kautensa tehden 42 runkosarja- ja 11 playoff-ottelussa tehot 3+4=7. Kaudella 2011\xe2\x80\x932012 Bryhnisveen sijoittui tehoilla 8+16=25 liigan puolustajien pistep\xc3\xb6rssiss\xc3\xa4 yhdeks\xc3\xa4nneksi. H\xc3\xa4n voitti kauden p\xc3\xa4\xc3\xa4tteeksi GET-ligaenin hopeaa. Kesken kauden 2012\xe2\x80\x932013 Bryhnisveen siirtyi L\xc3\xb8renskogista Lillehammer IK:hon. Kaudella 2013\xe2\x80\x932014 h\xc3\xa4n oli joukkueen tehokkain puolustaja tehoilla 8+25=33, joilla Bryhnisveen sijoittui GET-ligaenin puolustajien pistep\xc3\xb6rssiss\xc3\xa4 viidenneksi._NEWLINE_Bryhnisveen siirtyi kaudeksi 2014\xe2\x80\x932015 vuoden mittaisella sopimuksella Ruotsin toiseksi korkeimmalle sarjatasolle HockeyAllsvenskan-joukkue Aspl\xc3\xb6ven HC:hen. H\xc3\xa4n oli joukkueen tehokkain puolustaja tehoilla 5+15=20 ja Bryhnisveen voitti my\xc3\xb6s Aspl\xc3\xb6venin sis\xc3\xa4isen tehotilaston lukemalla +11. Kaudeksi 2015\xe2\x80\x932016 h\xc3\xa4n siirtyi vuoden mittaisella sopimuksella samassa sarjassa pelaavaan Timr\xc3\xa5 IK:hon. Bryhnisveen oli joukkueen tehokkain puolustaja tehoilla 5+17=22._NEWLINE_Kes\xc3\xa4ll\xc3\xa4 2016 Bryhnisveen harjoitteli SM-liigajoukkue Oulun K\xc3\xa4rppien kanssa. Kahden viikon j\xc3\xa4lkeen h\xc3\xa4n vakuutti seurajohdon ja teki kaudeksi 2016\xe2\x80\x932017 vuoden mittaisen ja syyskuun 2016 loppuun asti kest\xc3\xa4v\xc3\xa4n koeajan sis\xc3\xa4lt\xc3\xa4v\xc3\xa4n sopimuksen joukkueen kanssa. Lokakuun vaihteessa Bryhnisveenin koejaksoa jatkettiin kuukaudella. H\xc3\xa4n esiintyi syyskauden aikana kaikkiaan yhdeks\xc3\xa4ss\xc3\xa4 SM-liiga- ja viidess\xc3\xa4 Mestarien liigan ottelussa ilman tehopisteit\xc3\xa4. Bryhnisveenin peliaika j\xc3\xa4i K\xc3\xa4rpiss\xc3\xa4 melko v\xc3\xa4h\xc3\xa4iseksi ja h\xc3\xa4net merkittiin kokoonpanoon mahtuessaan useimmiten seitsem\xc3\xa4nneksi puolustajaksi. Lokakuun lopulla Bryhnisveenin ilmoitettiin j\xc3\xa4\xc3\xa4neen ilman jatkosopimusta. Reilu viikkoa my\xc3\xb6hemmin h\xc3\xa4n palasi Allsvenskaniin ja siirtyi loppukauden sopimuksella Tingsryds AIF:n riveihin._NEWLINE_Kaudeksi 2017\xe2\x80\x932018 Bryhnisveen siirtyi try-outin kautta vuoden mittaisella sopimuksella T\xc5\xa1ekin Extraligan nousijajoukkue HC Dukla Jihlavaan. Joukkueen kausi p\xc3\xa4\xc3\xa4ttyi kuitenkin jo seuraavana kev\xc3\xa4\xc3\xa4n\xc3\xa4 putoamiseen takaisin 1. \xc4\x8desk\xc3\xa1 hokejov\xc3\xa1 ligaan. Kaudeksi 2018\xe2\x80\x932019 h\xc3\xa4n siirtyi jatkamaan uraansa vuoden mittaisella sopimuksella Iso-Britannian EIHL-liigan englantilaisjoukkue Coventry Blazeen.\n_START_SECTION_\nMaajoukkueura\n_START_PARAGRAPH_\nBryhnisveen edusti Norjaa MM-kilpailuissa vuonna 2014. Vuoden 2016 turnauksen leiritys h\xc3\xa4nell\xc3\xa4 keskeytyi Euro Hockey Challengen ottelussa Suomea vastaan tulleeseen loukkaantumiseen. Yhteens\xc3\xa4 Bryhnisveen on pelannut 44 A-maaottelua tehopistein 3+6=9._NEWLINE_Bryhnisveen pelasi my\xc3\xb6s alle 20-vuotiaiden MM-kilpailuissa vuosina 2010 ja 2011. Ensimm\xc3\xa4inen turnaus eteni I-divisioonassa ja p\xc3\xa4\xc3\xa4ttyi B-lohkon kultaan. Bryhnisveen pelasi my\xc3\xb6s alle 18-vuotiaiden MM-kilpailuissa vuonna 2009.'